Tarbijahinnaindeksi muutus oli 2010. aasta detsembris võrreldes eelmise aasta  detsembriga 5,7% ja võrreldes 2010. aasta novembriga 0,5%.    Kaubad olid 2009. aasta detsembriga võrreldes 7,2% ja teenused 3,2% kallimad. Toidukaup oli 10,8% ja tööstuskaup 3,6% kallim, teatas statistikaamet.    Kaupade ja teenuste administratiivselt reguleeritavad hinnad on 2009. aasta detsembriga võrreldes tõusnud 8,6% ja mittereguleeritavad hinnad 4,8%.    2009. aasta detsembriga võrreldes mõjutas indeksit kõige rohkem toidu ja mittealkohoolsete jookide 12,1%-line kallinemine,  mis andis indeksi kogutõusust poole ning millest omakorda üle nelja viiendiku andis aastaga kallinenud köögivili (hinnatõus 45%), piimatooted (hinnatõus 19%), jahutooted (hinnatõus 9,5%) ja puuvili (hinnatõus 22%).    Suuremat mõju avaldas veel elektri, soojusenergia ja kütte 10,3%-line ja mootorikütuse 15,1%-line kallinemine, mis kokku andsid indeksi kogumuutusest ligi kolmandiku. 2009. aasta detsembriga võrreldes on enim kallinenud värske köögivili (76%), kütteõli (39,5%), õunad (39%), piim (37%)  ja tangained (29%), odavnenud aga fotoaparaadid (21%) ja televiisorid (14%).    2010. aasta novembriga võrreldes mõjutas detsembris tarbijahinnaindeksit kõige rohkem mootorikütuse 4,2%-line ja toidu 1%-line kallinemine. Toidu mõjust indeksile andis põhiosa köögivilja 6,7%-line ja puuvilja 2,9%-line hinnatõus. Kuuga kallines kaks korda paprika, 43% värske kapsas ja 19% banaanid. Tänu soodusmüükidele olid detsembris mõned kohvisordid keskmiselt 11% odavamad kui novembris.    Eelmisel aastal tõusid hinnad 3%    Tarbijahinnaindeks tõusis 2010. aastal 2009. aasta keskmisega võrreldes 3 protsenti.    Kõige enam mõjutasid tarbijahinnaindeksit möödunud aastal mootorikütuse 20,1-protsendiline, elektri, soojusenergia ja kütte 6,9-protsendiline ning toidu- ja mittealkohoolsete jookide 3-protsendiline kallinemine, teatas statistikaamet.    Värske köögivili oli 2010. aastal eelmise aasta keskmisega võrreldes 40%, kütteõli 35%, kohv 15,9% ja piil 14,7% kallim.    Hoolimata aasta lõpul aset leidnud hinnatõusudest olid 2010. aastal toidukaupadest näiteks jahu (12,4%), sai (10,7%) ja suhkur (8,6%) odavamad kui 2009. aastal keskmiselt.    Inga-Gretel Linkgreim, Merili Nael  RahvusRinghääling